I dag, onsdag formiddag, slanger køen sig fra Saltum i nord og fra Aabybro i syd ind mod Fårup Sommerland. -Vi ved endnu ikke om alle i køen er på vej til Fårup, men det lader til at blive en kæmpe dag for os, siger General Manager Niels Jørgen Jensen fra Fårup Sommerland. Direktør Søren Kragelund står selv og dirigerer bilerne ind mod forlystelsesparken. Onsdag i sidste uge var der godt vejr for første gang i lang tid. Derfor skabte de mange tusind bilister på vej til sommerlandet kaos på vejene. Fårup Sommerland endte med at slå besøgsrekord med 18.000 gæster inde i parken på samme dag. Den hidtidige rekord blev sat i 1992, hvor over 16.000 besøgte parken samme dag. -Hvis der stadig er lange køer efter klokken et, kan det meget vel være vi slår endnu en rekord i dag. I hvert fald kommer dagen til at ligge i top tre, som det ser ud lige nu, siger Niels Jørgen Jensen. Parken holder åbent en halv time længere, så bilister bagerst i køen ikke bliver snydt.
Lange bilkøer skaber trafikkaos på vejene ind mod Fårup Sommerland.